National Front
National Front var et britisk politisk parti, som ideologisk befinder sig på den yderste højrefløj i britisk politik. I 1995 ændrede det navn til National Democrats. En mindre gruppe af tilhængere bevarede dog navnet National Front, således at partiet stadig eksisterer men helt uden betydning eller aktiviteter.
Partiet blev dannet 1966-1967 ved sammenslutning af højreorienterede grupperinger og bevægelser, herunder flere med nynazistiske sympatier og racistiske tilbøjeligheder. Fælles for disse, og dermed for National Front, var en stærk fjendtlighed over for især ikke-vestlig indvandring kombineret med en aggressiv nationalisme. Partiet har aldrig haft nogen politisk indflydelse i det britiske parlament, og det har kun haft få valgte medlemmer af byråd i udvalgte dele af især England. Det har primært trukket støtte i socialt belastede multietniske bydele, i områder som Londons East End.
Partiet havde sin storhedstid i 1970'erne. I 1990'erne blev partiet trængt stærkt i baggrunden på højrefløjen af British National Party (BNP) og senere af andre partier, herunder United Kingdom Independence Party (UKIP).